# Barret de bruixa (desambiguació)

«Barret de bruixa» té aquests significats:
En Micologia hi ha diferents espècies de bolets que contenen els mots Barret de bruixa al seu nom comú. Són bolets de mida mitjana a petita, amb aspecte de cama-sec; el barret gairebé sempre és cònic amb l’extrem més o menys agut (en forma de barret de bruixa), la superfície clivellada radialment o esquamosa; les làmines són escotades i produeixen espores color bru tabac; la carn és filamentosa, d’olor sovint espermàtica i són fongs micorrízics. Una bona part contenen muscarina, pel que són bolets tòxics i cal evitar-ne el consum. La majoria d'espècies pertanyen al gènere Inocybe i escissions d'aquest gènere.
Les espècies de barrets de bruixa més corrents, ordenades en quatre grups, són:

#### Barrets de bruixa vers

Bolets caracteritzats pel fet de disposar d'una cama sense peu bulbós; els exemplars joves disposen de vel parcial fibril·lós i, a la lupa, es pot observar la cama coberta de cistidis només a la part superior. Solen tenir olor espermàtica.
* Barret de bruixa (Pseudosperma rimosum) (= Inocybe rimosa)(= Inocybe fastigiata),
* Barret de bruixa blanc (Inocybe geophylla)
* Barret de bruixa lila (Inocybe geophylla var. lilacina)
* Barret de bruixa tacat (Inosperma maculatum)
* Barret de bruixa aspre (Inocybe hystrix)

#### Barrets de bruixa enrogidors

Constitueix un grup molt compacte de barrets de bruixa de superfície i/o carn que esdevé vermella al frec o en tallar-la.
* Inocybe fraudans, Barret de bruixa d’olor de pera
* Inocybe bresadolae, Barretde bruixa de Bresadola
* Inocybe erubescens (= Inocybe patouillardii), Barret de bruixa de Patouillard
* Inocybe godeyi, Barret de bruixa enrogidor
* Inosperma adaequatum, Barret de bruixa vinós
* Inosperma bongardii, Barret de bruixa fruitat

#### Barrets de bruixa bulbosos

Caracteritzats per la presència d’un peu bulbós força evident, que pot ser emarginat. Sovint tenen olor espermàtica, algun cop de mel, i al frec o al tall la carn no esdevé vermellosa o verdosa.
* Inocybe acuta, Barret de bruixa agut
* Inocybe assimilata, Barret de bruixa bru
* Inocybe asterospora, Barret de bruixa estelat
* Inocybe mixtilis, Barret de bruixa amb bulb marginat
* Inocybe napipes, Barret de bruixa bulbós
* Inocybe paludinella, Barret de bruixa de molleres
* Inocybe praetervisa, Barret de bruixa ros
* Inocybe salicis-herbaceae, Barret de bruixa de salenca
* Inosperma cookei, Barret de bruixa d’olor de mel

#### Barrets de bruixa peluts

Probablement el grup de barrets de bruixa menys característics. Són de barrets més aviat de convexes a aplanats. La majoria pertanyen al gènere Mallocybe, amb bolets de barret tomentós a escatós i cama sovint més curta que el diàmetre del barret
* Mallocybe terrigena, Barret de bruixa de cama escatosa
* Mallocybe heimii, Barret de bruixa de Heim
* Mallocybe agardhii, Barret de bruixa de salzes
* Inocybe lacera, Barret de bruixa esquinçat
* Mallocybe dulcamara, Barret de bruixa dolç amarg
* Inocybe flocculosa, Barret de bruixa flocós
* Inocybe lanuginosa, Barret de bruixa llanós
* Inocybe calamistrata, Barret de bruixa peixenc

## Referències

* ↑ Cuello Subirana, Josep. Els noms dels bolets. Bellaterra: Lynx, 2007, p. 493. ISBN 978-84-96553-39-2.
* ↑ Vidal, Josep Maria; Ballesteros, Enric. Bolets dels Països Catalans i els seus noms populars. Figueres: Brau Edicions, 2013. ISBN 9788496905986.
* ↑ Gràcia, Enric. La Clau dels Bolets: Identifica'ls de la mà d'Enric Gràcia, Vol. II, p:137. El Papiol: efadós, 2021.
* ↑ Laessøe, Thomas; Petersen, Jens H. Fungi of temperate Europe. Princeton Oxford: Princeton University Press, 2019. ISBN 978-0-691-18037-3.